天柱雉兒行
作者：利書記
朝代：宋

paragraphs: 當年江上揚風舲，淮山望極排空青。
今登天柱賞潜皖，元是吾家翡翠屏。
禪叢一室因棲寄，選勝尋幽辨真僞。
虛廊揩蘚讀殘碑，三百年前刊異事。
此山開闢至唐初，乾元中作金仙居。
彭門大師曰崇惠，裁基創始成茅廬。
牛頭道化將雄鎮，浮世勞生未知信。
乘開石上誦蓮文，非謂疏慵效精進。
空山白晝接清宵，壞衲披肩度寂寥。
玲瓏宛轉斷人慮，七軸圓音震海潮。
奇哉有物名緣會，錦繡毛衣勝綵繪。
常伴山雞與鷓鴣，優游飲啄烟霞外。
山梁疇昔歎時哉，此日祇園應世來。
昂頭斂翼傍禪石，下風側聽忘驚猜。
醍醐灑盡燒心火，暮去朝還無不可。
宜成永向佛菩提，春燕秋鴻豈知我。
俄聞荒草蛻其身，夢魂夜告生爲人。
幽奇溪石驗端的，右脅遺翎跡尚新。
妙齡自厭居民俗，祝髮依師隠林麓。
他經雖授難遽通，唯有芬陀利精熟。
師因嘆息省前緣，法種慈熏豈偶然。
立名定體標殊特，靈休表示爲佳傳。
閑行宴坐何超脫，古鑑無塵罷揮拂。
登高臨遠快幽情，滿目風光舊時物。
几席巾瓶侍服勤，闃闃孜孜十九春。
西原危坐順圓寂，戒珠數粒輝香薪。
真源始覺初無礙，月轉遼空水歸海。
千聖徒中孰後生，一片靈臺長不昧。
回觀輪裏漫啁啾，暖日和風戲未休。
恩冤追逐蕩不返，六道三途豈自由。
君不見潘安誇射賦，洞爾胸兮穿爾嗉。
又不見退之詠獵詩，馬前五色墮離披。
雲間哮擊懼鷹隼，草中竄伏憂狐狸。
魯恭去後無消息，更有仁恩霑動植。
桑下馴游哺影時，未必兒童能隠惻。
浮屠窣堵鎮盤岡，累聞繼夕騰禪光。
聖賢田地亦如此，方寸凡情未可量。
蜀川鸚鵡持經法，舍利精熒滿金匣。
至今忌日慘巖巒，羣類悲鳴繞層塔。
近歲濡須釋子家，松枝雀化皆稱嗟。
纖毫不動幾寒暑，翻然只恐臨蒼霞。
賢王國士稱奇絕，巨石豐碑爭頌說。
妙墨高文燦斗星，陵遷谷變相磨滅。
也知靈識盡超冥，證出斯禽事顯明。
寄言嗜欲沈迷者，請看天柱雉兒行。